Bumm.sk | Tíz fok körüli maximumok várhatók pénteken
Eső, hó, havas eső
2017. december 15. péntek - 08:45
Az ország középső és keleti részén több helyen várható eső, havas eső és havazás. A nap folyamán viszont nyugatról indulva folyamatosan felszakadozhat a felhőzet, és megszűnik majd a csapadékhullás. A legmagasabb nappali hőmérsékletek 1 és 9 Celsius-fok között alakulnak majd, a hegyvidékeken pedig -1 fokos maximum várható.
A szél több helyen megélénkülhet a nap folyamán, a hegyvidéki területeken délután négyig elsőfokú figyelmeztetés van érvényben a 110-135 kilométeres óránkénti sebességű légmozgás miatt. A lehullott eső mennyisége átlagosan 5 milliméter lesz, hóból pedig 5-10 centiméter várható. A Besztercebányai kerületben és onnan keletre akár 15 milliméter eső is eshet.
A Pireneusoktól az Alpokon és Kárpátokon át Skandináviáig húzódik az a frontrendszer, amely a Nyugat-Európában dél felé törő hideg, valamint a keleten észak felé áramló meleg levegőt választja el egymástól. A hideg légtömeg magja az Északi-tenger felett helyezkedik el, emiatt - nem szokatlan módon - a Skandináv-félszigeten mérik a legalacsonyabb hőmérsékletet, napközben is sokfelé -5, -10 fokot. Helyi viszonylatban hideg van a Brit-szigetek északi részén is, ahol az említett frontrendszerből lehullott több centiméteres hó okozott fennakadásokat. Nem száraz az idő Franciaországban, Németországban és a Németalföldön sem, utóbbi helyen nem ritkák a 15, 25 mm-es napi csapadékösszegek. Míg ezeken a területeken alapvetően eső esett, az Alpok északi oldalán tart a havazás, az osztrák- és német hegyekben közel 2 m-es a hótakaró. A kontinens legmelegebb területeit a Földközi-tenger partvidékén találjuk, ahol 15, 20 fokig melegszik fel napközben a levegő, és sokat süt a nap. A Kárpát-medence időjárását péntek estig szintén az említett frontrendszer határozza meg, felhős égre és ismétlődő csapadékra van kilátás.